'Afrikaans in gange, eetplekke, op die dek' | Netwerk24
Deur Terésa Coetzee 16 April 2019 00:00
"Dis net Afrikaans in die gange, Afrikaans op die dek en Afrikaans in die restaurante," het een van die gaste aan boord van die MSC Musica opgewonde vertel tydens die Oppiwater Kunstefees wat gister in Durban begin het.
Petro Schmahl en Johan Malan van Alberton is van die sowat 2 800 passasiers op die MSC Musica wat die Oppiwater Kunstefees bywoon. Foto: Terésa Coetzee
Netwerk24Foto: Terésa Coetzee
"Selfs toe ons in die tou gestaan het om op die boot te klim, het Anneli van Rooyen se stem oor die luidsprekers gejubel. Dis net wonderlik!"
Vir die soveelste agtereenvolgende jaar is al die kajuite op die boot vir die Oppiewater Kunstefees uitverkoop en altesame 2 800 passasiers het teen gistermiddag op die boot aangekom.
Gaste het hulle sommer vroeg al op die dek gaan tuismaak en baie het die fees met 'n mengeldrankie begin.
Dis 'n algemene gesig om te sien hoe gaste selfies saam met bekendes soos Lizz Meiring, Sandra Prinsloo en selfs die akteur Hennie Smit neem.
"Sondagaand elfuur is die heel laaste kajuit bespreek deur 'n vrou wat op die laaste nipper besluit het sy kan nie die risiko loop om dit mis te loop nie," sê Frans Swart, organiseerder van die Oppiwater Kunstefees. "Ek was totaal verstom dat die personeel daai tyd van die nag nog haar bespreking kon verwerk."
Die kunstefees het begin met Amanda Strydom se State of the Heart-konsert en Dowwe Dolla was ook op die verhoog te sien met haar vertoning #dowwedolla. Riaan van Rensburg het die voete laat jeuk met sy konsert Riaan van Rensburg Live!
Vandag is bekendes soos Alwyn Oberholster met sy vertoning Goue Oues 2, die radio-omroeper Amore Bekker met haar program Vroue, God en kos en Anna Davel in Konsert te sien. Vanaand gaan die poppe behoorlik dans tydens die dekpartytjie, sê Swart.